  vk.com (Наталья Матвеева) Анжелика Тихонова корреспондент Татарстанын удмурт егитъёслэсь «Чеберина но Батыр» элькун конкурсэ куриськонъёссэс куто. Чеберлыкъя но быгатонлыкъя вожвылъяськон бускель элькунын арлы быдэ ортчылэ. Вормисьёсты удмурт лулчеберетъя сяме пырем «Гырон Быдтон» шулдыръяськонын шараялозы. Со сярысь Татарстанысь удмуртъёслэн йӧслыкъя но лулчеберетъя автономизылэн «ВКонтакте» мерлыко вотэсысь бамаз ивортӥзы. Вожвылъяськонэ пыриськыны Татарстанысь удмурт кылэз, удмурт сям-йылолъёсты тодӥсь, кузпалъяськымтэ яке бызьымтэ 16-25 аресъем пиосты но нылъёсты возьмало.  21-тӥ инвожое Казаньын Калыкъёслэн эшъяськон юртазы нырысетӥ финал ортчытозы. Отчы пыриськисьёс творчествоя быгатонлыкъёссэс возьматыны кулэ луозы. Со сяна, соос понна мастер-классъёс, репетициос, творчествоя пумиськонъёс, туспуксёнъёс, вожвылъяськонъёс радъялозы. Йылпумъясь финал 2-тӥ пӧсьтолэзе «Гырон Быдтон» элькун вожвылъяськонын ортчоз. Со туэ Бавлы ёросын луоз. Нылъёс но пиос визитказэс, творчествоя номерзэс, быгатонлыкъёссэс возьматозы, визьсынан шудонэ пыриськозы. Конкурсъёслы йылпумъянъёсъя «Чеберина но Батыр» нимъёсты басьтӥсьёс тодмо луозы. Вормисьёсты кузьымъёсын но дипломъёсын пусъёзы. Тодэ вайытом, Башкортостанын Егит удмурт семьяослэсь клубзэс кылдытӥзы.  Тегъёс: Татарстан вожвылъяськон удмуртъёс егитъёс Лулчеберет  